KIRJALLINEN KYSYMYS E-3400/97 komissiolle esittäjä(t): Amedeo Amadeo (NI) (28. lokakuuta 1997)

Aihe: Ihmisoikeudet Pohjois-Koreassa

Miljoonan ihmisen arvioidaan kuolleen nälkään Pohjois-Koreassa. Järisyttävä luku on ilmeisesti peräisin Pohjois-Korean kommunistisen puolueen salaisesta asiakirjasta. Varmaa on joka tapauksessa se, että Pohjois-Korealla on niin suuria maatalousvaikeuksia, että lasten arvellaan kärsivän vaikeasta aliravitsemuksesta ja heitä on jätetty jopa heitteille tienvarsiin. Viljelijöiden pelätään olevan niin heikkoja ja nälkiintyneitä, että he eivät pysty vastaamaan ihmisten tarpeisiin viljelemällä maata.

Tällä hetkellä elintarvikevajeen arvellaan olevan yhden ja kahden miljoonan ruokatonnin väliltä, mutta Yhdistyneille kansakunnille viime huhtikuussa esitetty avustuspyyntö oli vain 200 000 tonnia. Haluttomuus pyytää riittävästi kansainvälistä apua johtuu siitä, että Pohjois-Korean johtaja Kim-Jong II pelkää, että valtava elintarvikeavustusohjelma johtaisi kansainvälisten järjestöjen laajaan edustukseen maassa, mikä voisi vahingoittaa hänen johtoasemaansa.

Poliittisen pelin lisäksi Pohjois-Korean tilanne on vakava. Maan siviiliväestön saama avustus on 750 - 1000 kaloria päivässä, vaikka normaali päivittäinen tarve on 2500 kaloria.

Aikooko komissio näin ollen tiedottaa tilanteesta virallisesti ja ottaa yhteyttä Korean hallitukseen pyytääkseen sitä ratkaisemaan tämän vakavan kriisin?

Komission jäsenen Sir Leon Brittanin komission puolesta antama vastaus (25. marraskuuta 1997)

Myös komission mielestä tilanne on vakava Pohjois-Koreassa. Maan eristäytyneisyyden vuoksi on kuitenkin erittäin vaikeata saada luotettavia tietoja ja lukuja ihmisten kärsimysten laajuudesta.

Yhteisö antaa Pohjois-Korealle huomattavaa humanitaarista apua sekä elintarvikeapuna että tukena erityisille terveys- ja ravinto-ohjelmille. Yhteisön hätäapua Pohjois-Korealle on annettu vuodesta 1995 alkaen (jolloin ensimmäinen vakava tulva tapahtui) sekä elintarvikeapuna että ensiaputarvikkeina ja lääkkeinä. Tilanteen huonotessa yhteisö on antanut lisäapua kaikkein tukalimmassa tilanteessa oleville kansanryhmille.

Komissio ilmoitti viimeisimmän apupaketin lähettämisestä toukokuussa tänä vuonna. Se koostuu sekä elintarvikeavusta että kansanterveys- ja ravinto-ohjelmista. Lähinnä viljasta sekä kasviöljystä, sokerista ja palkokasveista koostuva elintarvikeapu jaetaan läheisessä yhteistyössä Yhdistyneiden kansakuntien maailman elintarvikeohjelman (WFP) kanssa. Erillinen lasten ravinto-ohjelma ja kattava terveydenhoitotarvikepaketti toimitetaan yhteistyössä Yhdistyneiden kansakuntien lastenrahaston ja eräiden kansalaisjärjestöjen kanssa. Tietyt avustustoimet on keskitetty maan pohjois- ja itäosiin, joissa avun tarve on katsottu erityisen tarpeelliseksi. Lapset, vanhukset ja raskaana olevat naiset ovat ensisijaisia avun saajia.

Yhteisön antaman tuen arvo on yhteensä noin 66,5 miljoonaa ecua vuonna 1997, eli suurempi kuin muiden johtavien avunantajien Yhdysvaltojen, Japanin ja Korean tasavallan.

Komissiolla on tällä hetkellä kuusi teknistä avustajaa Pohjois-Koreassa huolehtimassa yhteisön avun oikeasta jakelusta (neljä valvoo elintarvikeapua ja toimituksia ja kaksi kansanterveys- ja ravinto-ohjelmia). Näiden teknisten avustajien toimenkuvaan kuuluu raportointi humanitaarisesta tilanteesta heidän omien havaintojensa perusteella. Komission saamien tietojen mukaan tilanne pysyy elintarvikeavun ja uuden sadon ansiosta hallinnassa, joskin vakavana. Vuoden 1998 näkymät ovat edelleen erittäin epävarmat eikä komissio sulje pois tarvetta lähettää lisää humanitaarista apua.

Niemimaan vakaus on selkeästi Korean tasavallan hallituksen etujen mukaista, ja tämän vuoksi se antaa avustuksia maailman elintarvikeohjelman kautta.